FI Euroopan unionin virallinen lehti CE 88/275

(2004/C 88 E/0279)

KIRJALLINEN KYSYMYS P-1028/04

esittäjä(t): Nicole Thomas-Mauro (UEN) komissiolle

(26. maaliskuuta 2004)

Aihe: Teräsmarkkinoilla vallitsevat jännitteet

Teräsmarkkinoilla hinnat nousevat, ja alalla vallitsee tällä hetkellä voimakkaita jännitteitä. Vaikka suuret alihankkijat saavatkin vuoden pituisia sopimuksia ja vaikka hintojen nousu ei tällä hetkellä haittaa niitä, pienemmät yritykset kärsivät tilanteesta. Eurooppalaiset yritykset eivät enää voi hankkia raaka-aineita, koska niitä ei ole tarjolla. Esimerkiksi Champagne-Ardennen alueen yritykset ovat joutuneet vaikeuksiin kyseisen tilanteen vuoksi, ja ne eivät enää pysty pitämään kiinni asiakkaille antamistaan sitoumuksista. Ne ovat ilmoittaneet, että niiden tuotanto pysähtyy muutaman viikon kuluttua, ja osa niistä on jo ryhtynyt lomauttamaan työntekijöitään.

Todellisena syynä hintojen nousuun ovat Kiinan ostot, joiden johdosta se hallitsee yksin 70 prosenttia maailmanmarkkinoista. Teollisuuden ja rakennusalan liittojen edustajat esittävät asiasta paljon kirjavampia arvioita. Vaikka kukaan ei käy kiistämään Kiinan kasvuhakuisuutta ja raaka-aineiden (rautamalmin, rautaromun ja kivihiilikoksin) hintoihin sekä merikuljetusten kustannuksiin kohdistuvia paineita, monet ostajat puhuvat kyseisestä tilanteesta kriisiaikojen jälkeen hyötyvän maailman markkinajohtajan Arcelorin marginaalien palauttamisesta.

Mitä ratkaisuja voidaan harkita hintojen nousun monitahoisien vaikutusten välttämiseksi, ja miten voidaan torjua raaka-ainepulan riski, jos nykyinen tilanne jatkuu?

Katsooko komissio, että rautaromun viennin rajoittaminen esimerkiksi Keski-Euroopan tuottajamaista olisi mahdollista käytettävissä olevan raaka-ainemäärän ja teräksen kysynnän saattamiseksi tasapainoon?

Erkki Liikasen komission puolesta antama vastaus

(15. huhtikuuta 2004)

Komissio seuraa tarkkaavaisesti maailman teräsmarkkinoiden ja teräksen raaka-ainemarkkinoiden kehittymistä. Erityisesti se tutkii näiden tuotteiden Aasian kysynnän kasvun vaikutusta EU:n markkinoihin ja hintoihin. Iso osa EU:n markkinoiden nykyisistä ongelmista liittyy Kiinan huomiota herättävään teollisuuden kehittymiseen, joka on aiheuttanut raaka-aineiden kysynnän kasvun myötä jännitettä markkinoilla ja maailmanmarkkinahintojen voimakkaan nousun.

EU on merkittävä teräksen ja romuraudan tuottaja ja viejä. Näiden kahden tuotteen nykyiset varastot eivät tuota ongelmia. Nyt kuitenkin, kun kysyntä ja hinnat ovat nousussa, kaikki toimijat joutuvat tarkasti tasapainottamaan ostonsa ja varastonsa vähentääkseen lisääntyneen taloudellisen paineen vaikutusta yrityksen toimintaan. Tämä koskee teräksentuottajaa Arceloria, kuten kaikkia muitakin tuotanto- ja jakelualan toimijoita. Pienillä yrityksillä on kuitenkin niiden joukossa heikommat neuvotteluasemat verrattuna isoja tuote-eriä ostavaan suurasiakkaaseen.

Komission näkemys nykytilanteesta on varovainen ja tasapainoinen, kuten kysymyksen esittäjänkin. EU:n markkinoiden huolena on nyt enemmän kova hintapaine kuin ongelmat tuotteen saatavuudessa. Toimijat ovat yleisesti onnistuneet siirtämään hinnannousun asiakkailleen, mikä on tehnyt kilpailukyvyn tason säilyttämisen mahdolliseksi hintapaineen helpottamista odotellessa. Muutaman viime viikon aikana olemme havainneet Aasian kysynnän hidastuneen merkittävästi. Sillä on ollut välitön vaikutus maailmanmarkkinahintoihin. Nämä ovat rohkaisevia merkkejä, vaikka emme haluakaan tehdä ennenaikaisia päätelmiä.

Komissio ilmoittaa kysymyksen esittäjälle jatkavansa teräsmarkkinoiden ja teräksen raaka-ainemarkkinoiden kehittymisen tarkkaa seuraamista kaikkia mahdollisia keinoja käyttäen sen varmistamiseksi, että näiden tuotteiden maailmanlaajuisessa kaupassa noudatetaan avoimen ja reilun kaupan sääntöjä.